**Eiropas Savienības vispārējā budžeta pārskats par 2019. gadu (Latvija)**

Pārskats par finanšu plūsmu 2019. gada Eiropas Savienības (ES) vispārējā budžetā[[1]](#footnote-1) nemainīgi atspoguļo faktiskā[[2]](#footnote-2) finansējuma apjomus, kuri izmaksāti dalībvalstīm, kā arī summas, kuras dalībvalstis iemaksājušas ES vispārējā budžetā attiecīgajā finanšu gadā. Arī 2019. finanšu gada ES budžetā netiek iekļauta Apvienotās Karalistes izstāšanās no ES lēmuma ietekme, ņemot vērā pagarināto procesu kopumā. Pašlaik spēkā esošajā daudzgadu finanšu shēmā (DFS) laika posmam no 2014.-2020. gadam, 2019. gads ir sestais pēc kārtas. Līdz ar to pamatā tika turpināta attiecīgā plānošanas perioda programmu ieviešana, vienlaicīgi piešķirot finansējumu arī budžeta plānā neparedzētiem pasākumiem. Tādējādi apstiprinātais 2019. gada budžets tika grozīts vairākas reizes (kopā 5 budžeta grozījumi gada laikā), ar mērķi pārskatīt ieņēmumu un izdevumu plūsmu un atbilstoši noteikt vajadzību un nepieciešamā finansējuma apmēru dažādām programmām un pasākumiem.

**Eiropas Savienības vispārējā budžeta ieņēmumi**

Saskaņā ar Līguma par ES darbību 311. pantu, kā arī spēkā esošo Lēmumu par ES pašu resursu sistēmu, dalībvalstīm ir pienākums ik mēnesi nodrošināt iemaksas ES vispārējā budžetā jeb t.s. ES pašu resursus. 2019. gadā **Latvijas** **iemaksas** ES budžetā veidoja **287,3 milj. EUR** jeb 0,2% (norādīts
1. diagrammā) no kopsummas, kura ES dalībvalstīm kopīgi bija jānodrošina ES vispārējā budžetā (144 767,5 milj. EUR). Šāds iemaksu apmērs 28 dalībvalstu[[3]](#footnote-3) sarakstā ierindo Latviju 25. pozīcijā (dilstošā secībā).

*1.diagramma*: ES dalībvalstu iemaksas ES vispārējā budžetā 2019. gadā, milj. EUR un % no kopbudžeta

Tomēr salīdzināma iemaksu statistika un korektāks dalībvalstu pozīciju atspoguļojums veidojas, attiecinot valstu iemaksas ES budžetā pret to iekšzemes kopproduktu (IKP) (skatīt 2. diagrammā), kā rezultātā Latvija ierindojas 10. vietā visu dalībvalstu vidū (dilstošā secībā). Latvijas iemaksātais finansējuma apjoms veido 0,94% no tās 2019. gada IKP (30 463 milj. EUR, faktiskajās cenās). Salīdzinot valstu iemaksu apjomu ar to labklājības līmeni, ietekme uz dalībvalstīm tik ļoti neatšķiras kā iemaksu apjoms nominālā salīdzinājumā, šis rādītājs variē 0,6%–1,3% robežās (2. diagramma).

*2.diagramma*: ES dalībvalstu iemaksātais finansējums ES budžetā pret katras dalībvalsts IKP 2019. gadā, %

Salīdzinot dalībvalstu veikto iemaksu apjomu uz vienu iedzīvotāju, nepārprotami, lielākie ieguldījumi nāk no valstīm ar augstāku labklājības līmeni, bet vienlaikus tās nav iedzīvotāju skaita ziņā lielākās valstis (skatīt 3. diagrammā). Vērtējot iedzīvotāju skaitu uz 2019. gada 1. janvāri un gada laikā veiktās iemaksas ES vispārējā budžetā, lielākās iemaksu summas attiecināmas uz Luksemburgu, Beļģiju, Dāniju, Īriju, Nīderlandi u.c. valstīm. Latvijā iedzīvotāju skaits 2019. gada sākumā bija 1 919 968, tā rezultātā gada laikā iemaksātā pašu resursu summa uz vienu iedzīvotāju veido vien 149,7 EUR.

*3.diagramma*: ES dalībvalstu iemaksātais finansējums ES budžetā uz vienu iedzīvotāju 2019. gadā, EUR

**Eiropas Savienības vispārējā budžeta izdevumi**

ES vispārējā budžeta faktiskie izdevumi nozīmē to, ka finansējuma izmaksas dalībvalstīm var attiekties gan uz tekošo plānošanas periodu, gan iepriekšējiem (piemēram, noslēguma maksājumu izmaksa u.c.). Tajā pašā laikā, ikgadējo budžetu izdevumu apjomiem jāievēro spēkā esošā DFS, tās kopējie izdevumu limiti un programmu finansējuma kopapjomi. Ievērojot spēkā esošo DFS, izdevumi nodrošina atbilstošo politisko prioritāšu finansēšanu, aptverot visas ES darbības jomas. Arī 2019. gads nav izņēmums un finansējums tajā tika paredzēts konkurētspējas un nodarbinātības programmām, ekonomiskās, teritoriālās un sociālās kohēzijas veicināšanai un atbilstošiem pasākumiem, kā arī vides saglabāšanai un lauksaimniecības politikas īstenošanai, iekšējās un ārējās drošības pasākumiem, patvēruma politikas projektiem, Eiropas ārpolitikas realizācijai un ES iestāžu administratīvo funkciju vajadzībām.

Proporcionāli lielākā daļa izdevumu veidojas tradicionālo politiku jeb dalītās pārvaldības programmu ietvaros (t.i. Kohēzijas politika un Kopējā lauksaimniecības politika), ņemot vērā, ka šo politiku īpatsvars ir lielākais arī DFS septiņu gadu finanšu ietvarā. Eiropas Komisijas tieši un netieši pārvaldītajās programmās finansējums DFS ir proporcionāli mazāks, līdz ar to arī veido mazāku īpatsvaru ikgadējā budžetā. Kopumā ikgadējos budžetos izdevumu apjoms atkarīgs no programmu ieviešanas tempa jeb projektu ieviesēju vajadzībām. Zemāk, 1. tabulā atspoguļots dalībvalstīm izmaksātais finansējums izdevumu kategorijās, norādot kategorijas izdevumu īpatsvaru kopējā 2019. gada izdevumu apjomā.

*1.tabula:* 2019. gadā dalībvalstīm izmaksātais finansējums pa izdevumu kategorijām un kategoriju īpatsvars ES kopbudžetā

|  |  |  |
| --- | --- | --- |
| Kategorijas nosaukums | Izmaksātais DV 2019. gadā (milj. EUR) | Procentuālā daļa no kopbudžeta 2019. gadam (%) |
| 1a. Konkurētspēja izaugsmei un nodarbinātībai | 17 280,3 | **12,84%** |
| 1b. Ekonomiskā, teritoriālā un sociālā kohēzija | 47 423,9 | **35,24%** |
| 2. Ilgtspējīga izaugsme: Dabas resursi | 57 630,6 | **42,83%** |
| 3. Drošība un pilsonība | 3 081,9 | **2,29%** |
| 4. Globālā Eiropa | 1,1 | **0,00%** |
| 5. Administrācija | 8 851,9 | **6,58%** |
| *Izmaksāts DV no īpašajiem ārpusbudžeta instrumentiem*  | 295,0 | **0,22%** |
| Kopā | 134 564,6 | **100%** |

**Latvijas saņemtais finansējums** no ES vispārējā budžeta 2019. gadā kopsummā veidoja **1 374,5 milj. EUR** jeb vien 1,02% no visiem ES vispārējā budžeta izdevumiem (134 564,6 milj. EUR), kuri izmaksāti dalībvalstīm. Vērtējot dalībvalstu pozīcijas vien pēc saņemtā finansējuma apjoma no ES vispārējā budžeta, Latvija ierindotos 24. vietā visu dalībvalstu sarakstā (dilstošā secībā). Taču, salīdzinot dalībvalstu saņemtā finansējuma apjomu pret katras DV IKP, Latvija ierindojas 1. vietā starp visām 28 dalībvalstīm (dilstošā secībā). Latvijai no ES vispārējā budžeta piešķirtie līdzekļi veido 4,51% no Latvijas 2019. gada IKP (skatīt 4. diagrammā).

*4*.*diagramma*: ES dalībvalstu saņemtais finansējums no ES budžeta 2019. gadā pret katras dalībvalsts IKP, %

 Izsakot dalībvalstīm izmaksātā finansējuma apjomu uz konkrētās valsts iedzīvotāju skaitu,
5. diagrammā redzams, ka izteikti augstāki rādītāji 2019. gadā ir tām valstīm, kurām ir salīdzinoši neliels iedzīvotāju skaits, t.i. Luksemburga, Igaunija un Beļģija. Arī Latvijas saņemtā finansējuma summa uz vienu iedzīvotāju pagājušajā gadā veido būtisku apjomu – 715,9 EUR. 28 ES dalībvalstu vidū šāds rādītājs nozīmē Latvijas atrašanos 4. pozīcijā (dilstošā secībā).

*5*.*diagramma*: ES dalībvalstu saņemtais finansējums no ES budžeta 2019. gadā uz vienu iedzīvotāju, EUR

6. diagrammā norādīts no ES budžeta piešķirtais finansējums Latvijai, strukturējot to pa nozarēm. 2019. gadā no faktiski saņemtajiem līdzekļiem lielāko daļu summas veido finansējums 1.budžeta izdevumu kategorijas *Gudra un iekļaujoša izaugsme* b. apakškategorijā *Kohēzija izaugsmei un nodarbinātībai* – 772,3 milj. EURjeb 56% no visa saņemtā finansējuma apjoma*.* Šīs kategorijas ietvaros finansējums tiek izmaksāts ar Eiropas Reģionālās attīstības fonda (ERAF), Eiropas Sociālā fonda (ESF) un Kohēzijas fonda (KF) starpniecību. Salīdzinoši mazāks finansējuma apjoms atvēlēts šīs budžeta izdevumu kategorijas 1.a apakškategorijai *Konkurētspēja izaugsmei un nodarbinātībai*, kuras ietvaros zinātnes, pētniecības, transporta un enerģētikas, kā arī mazo un vidējo uzņēmumu atbalsta projektu realizācijai Latvija 2019. finanšu gadā saņēmusi 91,8 milj. EUR (7% no visa saņemtā finansējuma apjoma). Šīs nozares ietvaros Latvija realizē projektus un piedalās tādās programmās kā Apvārsnis2020, Eiropas infrastruktūras savienošanas instruments (CEF), Erasmus+ un instrumentā mazo un vidējo uzņēmumu konkurētspējas veicināšanai (COSME).

Otru lielāko daļu no faktiski saņemtajiem līdzekļiem 2019. gadā veido finansējums 2. izdevumu kategorijā *Ilgtspējīga izaugsme: dabas resursi* – 481,2 milj. EUR jeb 35% no visa saņemtā ES finansējuma apjoma. Šīs izdevumu kategorijas ietvaros Latvija, tāpat kā citas dalībvalstis, realizē Kopējo lauksaimniecības politiku un saņem finansējumu no Eiropas Lauksaimniecības garantiju fonda (ELGF), Eiropas Lauksaimniecības fonda lauku attīstībai (ELFLA) un Eiropas Jūrlietu un zivsaimniecības fonda (EJZF).

2019. gadā saņemts finansējums arī migrācijas politikas un iekšējās drošības, kultūras un civilās aizsardzības politiku ieviešanai 3. budžeta izdevumu kategorijā *Drošība un pilsonība*,īstenojot projektus un iesniedzot rēķinus apmaksai19,6 milj. EURapmērā (tas veido 1% no visa saņemtā finansējuma apjoma). Pavisam nelielā apmērā atsevišķām dalībvalstīm tiek atlīdzināti izdevumi 4. izdevumu kategorijā *Globālā Eiropa*. Ņemot vērā, ka lielākā daļa finansējuma no šīs kategorijas tiek novirzīta ES kopējiem projektiem ārpolitikā un drošības nozarē, valstis praktiski nerealizē individuālus projektus šīs kategorijas programmās. 2019. gadā Latvija nav saņēmusi atlīdzināmos izdevumus 4. izdevumu kategorijā un tie procentuāli neatspoguļojas saņemtajā finansējumā par iepriekšējo finanšu gadu.

Visbeidzot, Latvijas pārstāvju darbam ES administratīvo funkciju nodrošināšanā Latvijai attiecināmais finansējumu veido 9,7 milj. EUR (jeb aptuveni 1% no visa apjoma, kas saņemts attiecīgajā pārskata gadā).

*6.diagramma:* Latvijai piešķirtais finansējums no ES budžeta pa izdevumu kategorijām, milj. EUR

**Neto bilance**

Tradicionāli, veicot salīdzinājumu starp dalībvalstu veiktajām iemaksām ES vispārējā budžetā un no tā saņemto finansējumu, iespējams noteikt valstu neto ieguvumus, kā arī provizoriski nodalīt tās valstis, kuras faktiski saņem vairāk nekā iemaksā budžetā un otrādi – iemaksā vairāk par saņemtajiem resursiem. Dalībvalstu bilances par 2019. finanšu gadu (skatīt 7. diagrammu) norāda uz to, ka pozīcijas praktiski nemainās un joprojām ES budžetā tādas valstis kā Vācija, Francija, Apvienotā Karaliste, Itālija, Nīderlande, Zviedrija, Austrija, Dānija, Somija, kā arī Īrija un Spānija nomināli iemaksā lielāku summu nekā saņem. Savukārt, tādu valstu kā Polija, Ungārija, Grieķija, Čehija, Rumānija u.c. no ES budžeta saņemtais finansējums pārsniedz iemaksas tajā. Latvijas neto bilance kopš iestāšanās ES ir bijusi pozitīva. 2019. gadā tā veido aptuveni 1,09 mljrd. EUR, ņemot vērā, ka šajā gadā Latvija iemaksājusi ES vispārējā budžetā 287,3 milj. EUR, savukārt dažādu programmu ietvaros gada laikā saņēmusi 1 374,5 milj. EUR.

*7.diagramma:* 2019. gada ES dalībvalstu neto bilances, mljrd. EUR

Savukārt, izsakot un salīdzinot dalībvalstu iemaksātā un saņemtā finansējuma starpību ar valstu IKP, redzams objektīvāks vērtējums un reālie dalībvalstu ieguvumi no ES vispārējā budžeta procentuālā izteiksmē (skatīt 8. diagrammu). Valstu iedalījumu (neto maksātājvalstis un neto saņēmējvalstis) šāds datu atspoguļojums būtiski nemaina, tomēr attiecībā pret nominālo situāciju iepriekšējā diagrammā, redzams, ka, izsakot neto bilanci pret katras dalībvalsts labklājības līmeni, lielākajām dalībvalstīm negatīvās bilances neveido pat 1% no to IKP. Savukārt, saņēmējvalstu pozitīvā bilance un rādītāji norāda uz vērā ņemamu ieguldījumu IKP veidošanā.

*8.diagramma*: ES dalībvalstu bilances salīdzinājumā ar dalībvalstu IKP 2019. gadā, %

Zemāk, 9. diagrammā, dalībvalstu bilances ir izteiktas *euro* valūtas izteiksmē. Latvija 2019. gadā par katru ES budžetā iemaksāto EUR no tā atpakaļ ir saņēmusi nepilnus 5 EUR. Diagrammā redzams, ka, salīdzinot iemaksas un saņemto finansējumu, lielākās neto maksātājvalstis par vienu iemaksāto EUR pretī saņem daļu no tā, jeb 0,3 līdz 0,9 EUR centus. Savukārt, neto saņēmējvalstu iemaksāto un saņemto EUR attiecība svārstās aptuveni no 1,3 līdz 5 EUR par katru iemaksāto valūtas vienību.

*9.diagramma*: ES dalībvalstu saņemtā finansējuma apjoms uz 1 iemaksāto EUR

Jebkuram ES valstu neto bilances rādītājam tomēr ir savi trūkumi, jo finanšu plūsmā netiek ņemti vērā daudzi tiešie un netiešie ieguvumi, kas rodas no ES izdevumiem citās dalībvalstīs, no finanšu instrumentiem sniegtās ES budžeta garantijas, kā arī no vienotā tirgus un ekonomiskās integrācijas radītām priekšrocībām. Piemēram, uzņēmumi var piedalīties ES programmās, ko finansē citas valstis, ES izdevumi valstī var stimulēt preču ievešanu no citām ES dalībvalstīm. Ja ES fondu ieguldījumi uzlabo attiecīgās valsts ekonomisko labklājību (pat īstermiņā), tad no tā iegūst Eiropas tirgus kopumā. Turklāt izdevumi ES mēroga politikām dod labumu katrai ES dalībvalstij un ES kopumā. Piemēram, palielinot ES izdevumus migrācijas problēmu risināšanai, tiek pastiprināti kontrolēta un pārvaldīta nelegālo migrantu plūsma. ES atbalsts cīņai pret klimata pārmaiņām sniedz labumu visām valstīm, pat ārpus ES. Tātad, NETO BILANCES aprēķins atspoguļo tikai un vienīgi finansiālus ieguvumus un ar to nodrošināšanu saistītos valsts izdevumus pašu resursu iemaksu veidā.

1. *Avots: Eiropas Komisijas (EK) mājas lapa,* [*https://ec.europa.eu/budget/graphs/revenue\_expediture.html*](https://ec.europa.eu/budget/graphs/revenue_expediture.html) [↑](#footnote-ref-1)
2. Pārskatā par konkrēto finanšu gadu tiek analizēti faktiskie dati, līdz ar to saņemtā un iemaksātā finansējuma apjoms ir atkarīgs no ikgadējā budžeta ieviešanas tempa un specifikas. [↑](#footnote-ref-2)
3. BE-Beļģija; BG-Bulgārija; CZ-Čehijas Republika; DK-Dānija; DE-Vācija; EE-Igaunija; IE-Īrija; EL-Grieķija; ES-Spānija; FR-Francija; HR-Horvātija; IT-Itālija; CY-Kipra; LV-Latvija; LT-Lietuva; LU-Luksemburga; HU-Ungārija; MT-Malta; NL-Nīderlande; AT-Austrija; PL-Polija; PT-Portugāle; RO-Rumānija, SI-Slovēnija; SK-Slovākija; FI-Somija; SE-Zviedrija; UK-Apvienotā Karaliste [↑](#footnote-ref-3)